
	Republika Hrvatska

	Visoki prekršajni sud Republike Hrvatske

	                                 Zagreb


Broj: Ppž-1842/2023 

U  I M E  R E P U B L I K E   H R V A T S K E

P R E S U D A 

Visoki prekršajni sud Republike Hrvatske, u vijeću sastavljenom od sudaca ovog suda Roberta Završkog, predsjednika vijeća te Kristine Gašparac Orlić i Gordane Korotaj, članica vijeća, uz sudjelovanje više sudske savjetnice Emine Bašić, zapisničarke, u prekršajnom predmetu protiv okr. pravne osobe Perivoj 2018 d.o.o. i dr., zbog prekršaja iz čl. 247. st. 2. t. 1. i st. 5. Zakona o strancima („Narodne novine“ broj 133/2020.), odlučujući o žalbi okr. pravne osobe Perivoj 2018 d.o.o. i okr. odgovorne osobe Roberta Sabljića, podnesenoj protiv presude Općinskog prekršajnog suda u Splitu, broj: 33. Pp-11360/2022-6 od 9. prosinca 2022., u sjednici vijeća održanoj 30. srpnja 2026., 

p r e s u d i o  j e

I. U povodu žalbi okr. pravne osobe Perivoj 2018 d.o.o. i okr. odgovorne osobe Roberta Sabljića, a po službenoj dužnosti, preinačuje se pobijana presuda na način da se na temelju čl. 181. t. 5. Prekršajnog zakona („Narodne novine“, broj: 107/07,39/13, 157/13, 110/15, 70/17, 118/18 i 114/22, dalje: PZ-a), odbija optužba protiv okr. pravne osobe Perivoj 2018 d.o.o. i okr. odgovorne osobe Roberta Sabljića, zbog prekršaja iz čl. 247. st. 2. t. 1. i st. 5. Zakona o strancima i prekršaja iz čl. 172. st. 2. t. 5. i st. 3. Zakona o mirovinskom osiguranju (Narodne novine br. 157/2013, 151/2014, 33/2015, 93/2015, 120/2016, 18/2018, 62/2018, 115/2018, 102/2019 i 84/2021).
      
II.  Uslijed odluke pod točkom I., žalbe okr. pravne osobe Perivoj 2018 d.o.o. i okr. odgovorne osobe Roberta Sabljića su bespredmetne.

III.  Na  temelju čl. 140. st. 2. PZ-a troškovi prekršajnog postupka iz čl. 138. st. 2. t. 2. do 5. i 7. PZ-a, padaju na teret proračunskih sredstava prvostupanjskog suda. 


Obrazloženje

1. Pobijanom prvostupanjskom presudom su okr. pravna osoba Perivoj 2018 d.o.o. i okr. odgovorna osoba Robert Sabljić, proglašeni krivim zbog prekršaja iz čl. 247. st. 2. t. 1. i st. 5. Zakona o strancima i čl. 172. st. 2. t. 5. i st. 3. Zakona o mirovinskom osiguranju, činjenično opisanim u izreci pobijane presude te su okrivljenicima izrečene novčane kazne kao u izreci pobijane presude, a isti su obvezani na naknadu troška prekršajnog postupka u paušalnom iznosu. 
2. Protiv te presude su okr. pravna osoba Perivoj 2018 d.o.o. i okr. odgovorna osoba Robert Sabljić, pravodobno podnijeli žalbe iz svih žalbenih osnova. 

3. Ispitujući pobijanu presudu u smislu odredbe čl. 202. st. 1. PZ-a, ovaj drugostupanjski sud je u povodu žalbe okrivljenih, po službenoj dužnosti utvrdio da je u ovom predmetu nastupila zastara prekršajnog progona i to za prekršaj iz čl. 247. st. 2. t. 1. i st. 5. Zakona o strancima dana 20. lipnja 2026., a za prekršaj iz čl. 172. st. 2. t. 5. i st. 3. Zakona o mirovinskom osiguranju, dana 22. lipnja 2026., koja zastara je predviđena čl. 13. st. 1. i 6. PZ-a jer je od dana počinjenja prekršaja prema optuženju, odnosno od 20. lipnja 2022. i 22. lipnja 2022., prošlo više od četiri godine. 

4. Stoga je ovaj sud ne upuštajući se u razmatranje osnovanosti žalbenih navoda, po službenoj dužnosti preinačio pobijanu prvostupanjsku presudu i primjenom čl. 181. t. 5. PZ-a odbio optužbu protiv okr. pravne osobe Perivoj 2018 d.o.o. i okr. odgovorne osobe Roberta Sabljića, zbog prekršaja iz čl. 247. st. 2. t. 1. i st. 5. Zakona o strancima i prekršaja iz čl. 172. st. 2. t. 5. i st. 3. Zakona o mirovinskom osiguranju, te je žalba okrivljenih uslijed te odluke, postala bespredmetna.

5. Na temelju čl. 140. st. 2. PZ-a, budući da je protiv okrivljenih optužba odbijena, troškovi prekršajnog postupka iz čl. 138. st. 2. t. 2. do 5. i 7. PZ-a, padaju na teret proračunskih sredstava prvostupanjskog suda. 

6. Iz navedenih razloga, na temelju čl. 207. PZ-a, odlučeno je kao u izreci ove presude.

U Zagrebu 30. srpnja 2026.


Zapisničarka:                                                               	             Predsjednik vijeća:

Emina Bašić, v.r.                     				             Robert Završki, v.r.


	Presuda se dostavlja Općinskom prekršajnom sudu u Splitu, u 4 otpravaka: za spis, okrivljenike i tužitelja.

						Za točnost otpravka - ovlašteni službenik
						Upraviteljica zajedničke sudske pisarnice:
						
Edita Vrkljan

